Διεθνές Κέντρο Μελετών Ευξείνου Πόντου

Το Διεθνές Κέντρο Μελετών Ευξείνου Πόντου (αγγλικό ακρωνύμιο: ICBSS, ελληνικό ακρωνύμιο: ΔΙ.ΚΕ.Μ.Ε.Π.) είναι ένα ερευνητικό κέντρο με έδρα την Αθήνα, το οποίο επικεντρώνεται στην προώθηση της πολυμερούς συνεργασίας μεταξύ των χωρών της ευρύτερης περιοχής της Μαύρης Θάλασσας.

 Ιστορία και Ταυτότητα 

Το Διεθνές Κέντρο Μελετών Μαύρης Θάλασσας (ΔΙ.ΚΕ.Μ.Ε.Π.) ιδρύθηκε το 1998 ως μη κερδοσκοπικός οργανισμός. Έκτοτε εκπληρώνει μια διπλή λειτουργία α) ως ανεξάρτητο ίδρυμα έρευνας και κατάρτισης με επίκεντρο την ευρύτερη περιοχή της Μαύρης Θάλασσας και β) ως συναφές όργανο του Οργανισμού Οικονομικής Συνεργασίας Ευξείνου Πόντου (ΟΣΕΠ) και δεξαμενή σκέψης του.

 Στόχοι 

Το ΔΙ.ΚΕ.Μ.Ε.Π. χρησιμοποιεί τον διττό του ρόλο για να συμβάλει στην έρευνα και την προάσπιση πολιτικών και να προωθήσει την πολυμερή συνεργασία μεταξύ των χωρών της περιοχής της Μαύρης Θάλασσας και με διεθνείς εταίρους.

Ως ανεξάρτητο ερευνητικό και εκπαιδευτικό ίδρυμα, το Κέντρο συντάσσει και δημοσιεύει ερευνητικά έγγραφα και μελέτες, διοργανώνει ποικίλες επιστημονικές εκδηλώσεις, αναπτύσσει δραστηριότητες ανάπτυξης ικανοτήτων και διαχειρίζεται ερευνητικά έργα με στόχο την προώθηση μιας ολοκληρωμένης και συνεκτικής προσέγγισης σε σημαντικά ζητήματα της περιοχής της Μαύρης Θάλασσας, με σαφή μετρήσιμα αποτελέσματα τόσο σε ακαδημαϊκό όσο και σε πολιτικό επίπεδο.

Ως δεξαμενή σκέψης και φορέας που σχετίζεται με τον ΟΣΕΠ, το ΔΙ.ΚΕ.Μ.Ε.Π. συμμετέχει στις διαβουλεύσεις του οργανισμού του ΟΣΕΠ, διεξάγει μελέτες, συντάσσει έγγραφα πολιτικών γραμμών και συντονίζει επιστημονικές δραστηριότητες κατόπιν συγκεκριμένων εντολών του ΟΣΕΠ. Με ιδιαίτερη έμφαση στην προώθηση των σχέσεων μεταξύ της ΕΕ και της περιοχής της Μαύρης Θάλασσας, το ΔΙ.ΚΕ.Μ.Ε.Π. συντονίζει από το 2008 την ειδική ομάδα εμπειρογνωμόνων για την αλληλεπίδραση ΟΣΕΠ-ΕΕ (Ad hoc Group of Experts on BSEC-EU Interaction).

 Δραστηριότητες 

 Εκδηλώσεις και συνέδρια 

 International Black Sea Symposium (IBSS) - Διεθνές Συμπόσιο Μαύρης Θάλασσας: Το Διεθνές Συμπόσιο Μαύρης Θάλασσας ξεκίνησε το 2008 και χρησιμεύει ως πλατφόρμα διαλόγου και μεταφοράς γνώσεων με στόχο την ενίσχυση των υφιστάμενων συνεργειών, την προώθηση περαιτέρω περιφερειακής συνεργασίας και την επίτευξη θετικών αποτελεσμάτων στο κοινωνικό και οικονομικό περιβάλλον της περιοχής της Μαύρης Θάλασσας.
 BSEC Month of Culture (MoC) - Μήνας Πολιτισμού του ΟΣΕΠ: Το ΔΙ.ΚΕ.Μ.Ε.Π. θέσπισε τον Μήνα Πολιτισμού του ΟΣΕΠ το 2017, με στόχο την προώθηση της πολιτιστικής ταυτότητας της περιοχής και την αύξηση της προβολής της στο ευρύτερο κοινό. Ο Μήνας Πολιτισμού του ΟΣΕΠ είναι ένα διαδικτυακό, μηνιαίο πρόγραμμα πολιτιστικών στιγμιότυπων στις παραστατικές τέχνες, τον κινηματογράφο, τη λογοτεχνία, τη ζωγραφική, την αρχιτεκτονική και τη γαστρονομία από τα 13 κράτη-μέλη του ΟΣΕΠ. Κάθε "Μήνας πολιτισμού του ΟΣΕΠ" λαμβάνει χώρα διαδικτυακά, από την 1η έως τις 30 Νοεμβρίου.

 Ερευνητικά έργα 

Το Κέντρο αναλαμβάνει μια σειρά έργων, συχνά σε συνεργασία με περιφερειακούς και διεθνείς εταίρους, με στόχο την προώθηση της συνεργασίας και του συντονισμού των πολιτικών γραμμών σε διάφορους τομείς, όπως ο τουρισμός, ο πολιτισμός, η γαλάζια οικονομία, η επιστήμη και η τεχνολογία, η περιβαλλοντική πολιτική, η ανάπτυξη δεξιοτήτων, η ενδυνάμωση των γυναικών και των νέων κ.λπ.

 Εκδόσεις 

Το ΔΙ.ΚΕ.Μ.Ε.Π. εκδίδει τακτικά μια ποικιλία δημοσιεύσεων, οι οποίες εστιάζουν σε ένα ευρύ φάσμα θεμάτων που αφορούν την ευρύτερη περιοχή της Μαύρης Θάλασσας. Οι δημοσιεύσεις του ΔΙ.ΚΕ.Μ.Ε.Π. είναι διαθέσιμες στον ιστότοπό του. 

 Xenophon Papers: σειρά δημοσίευσης ολοκληρωμένων μελετών προσανατολισμένων στην πολιτική.
 Policy Briefs: σκοπός τους είναι η διερεύνηση ενός θέματος, η απόσταξη των διδαγμάτων και η παροχή συμβουλών πολιτικής.
 ICBSS Research Papers: μια νέα σειρά συντομότερων και κατατοπιστικών αναλύσεων για σύγχρονα θέματα.

 Δομή 

Το ΔΙ.ΚΕ.Μ.Ε.Π. διοικείται από ένα διεθνές Διοικητικό Συμβούλιο (ΔΣ) που αποτελείται από ανώτερους εκπροσώπους της διπλωματικής και ακαδημαϊκής κοινότητας των 12 κρατών μελών του ΟΣΕΠ. Το ΔΣ περιλαμβάνει επίσης τον Γενικό Γραμματέα της Μόνιμης Διεθνούς Γραμματείας του ΟΣΕΠ (BSEC PERMIS), τον Γενικό Διευθυντή και τον Αναπληρωτή Γενικό Διευθυντή του ΔΙ.ΚΕ.Μ.Ε.Π. και τρεις προσωπικότητες διεθνούς κύρους.

 Σχετικά 

 Οργανισμός Οικονομικής Συνεργασίας του Ευξείνου Πόντου (ΟΣΕΠ)
 Τράπεζα Εμπορίου και Ανάπτυξης Ευξείνου Πόντου (BSTDB)
 Parliamentary Assembly of the Black Sea Economic Cooperation (PABSEC)
 Υπουργείο Εξωτερικών Ελλάδος

 Πηγές 

 Εξωτερικοί σύνδεσμοι 
 Επίσημη ιστοσελίδα του ΔΙ.ΚΕ.Μ.Ε.Π.

Κατηγορία:Διεθνείς οργανισμοί
Κατηγορία:Δεξαμενές σκέψης